FI Euroopan unionin virallinen lehti C 451/1

AFRIKAN, KARIBIAN JA TYYNENMEREN VALTIOIDEN RYHMÄN JÄSENTEN SEKÄ EUROOPAN UNIONIN JA SEN JÄSENVALTIOIDEN VÄLISEN KUMPPANUUSSOPIMUKSEN MUKAISESTI JÄRJESTETTÄVÄ YHTEINEN PARLAMENTAARINEN EDUSTAJAKOKOUS

MAANANTAINA 13. KESÄKUUTA 2016 PIDETYN ISTUNNON PÖYTÄKIRJA

(2016/C 451/01)

Sisältö

Virallinen avajaisistunto 1

Yhteisen parlamentaarisen edustajakokouksen istunto 2

Yhteisen parlamentaarisen edustajakokouksen kokoonpano 2

1. Esityslistan hyväksyminen (AP102.023) 2

2. Yhteisen parlamentaarisen edustajakokouksen 30. istuntojakson viimeisen istunnon pöytäkirjan hyväksyminen (EUVL C 179, 18.5.2016) 2

3. Yhteispuheenjohtajien ilmoitukset ja 12. kesäkuuta 2016 pidetyssä työvaliokunnan kokouksessa tehdyt päätökset 2

4. Kansainvälisestä yhteistyöstä ja kehitysasioista vastaavan komission jäsenen Neven Mimican julkilausuma 2

5. Keskustelu kansainvälisestä yhteistyöstä ja kehitysasioista vastaavan komission jäsenen Neven Mimican kanssa – catch-the-eye-menettely 2

6. Komission kyselytunti 3

7. Toimet, jotka komissio on toteuttanut yhteisen parlamentaarisen edustajakokouksen 30. istunnossa hyväksyttyjen päätöslauselmien johdosta 3

8. Epidemioiden ehkäisy ja hallinta 3

9. Talouselämän osapuolten ja työmarkkinaosapuolten selonteko 3

MAANANTAINA 13. KESÄKUUTA 2016 PIDETYN ISTUNNON PÖYTÄKIRJA

(Istunto avattiin klo 11.15)

Virallinen avajaisistunto

Puheenvuorot:

Peter Hitjitevi Katjavivi, Namibian kansalliskokouksen puhemies, Michèle Rivasi, puhetta johtava yhteisen parlamentaarisen edustajakokouksen yhteispuheenjohtaja, Netty Baldeh, yhteisen parlamentaarisen edustajakokouksen yhteispuheenjohtaja, ja Nickey Iyambo, Namibian tasavallan varapresidentti.

(Istunto keskeytettiin klo 12.35 ja sitä jatkettiin klo 15.12)

PUHETTA JOHTI: Netty BALDEH

Yhteispuheenjohtaja

Yhteisen parlamentaarisen edustajakokouksen istunto

Yhteispuheenjohtaja toivotti kaikki osallistujat tervetulleiksi.

Yhteisen parlamentaarisen edustajakokouksen kokoonpano

Yhteispuheenjohtaja ilmoitti, että yhteisen parlamentaarisen edustajakokouksen jäsenluettelo liitetään pöytäkirjaan AKT-valtioiden viranomaisten ja Euroopan parlamentin toimittamassa muodossa.

1. Esityslistan hyväksyminen (AP102.023)

Esityslista hyväksyttiin sellaisena kuin se on esitettynä tässä pöytäkirjassa.

2. Yhteisen parlamentaarisen edustajakokouksen 30. istuntojakson viimeisen istunnon pöytäkirjan hyväksyminen (EUVL C 179, 18.5.2016).

Pöytäkirja hyväksyttiin.

3. Yhteispuheenjohtajien ilmoitukset ja 12. kesäkuuta 2016 pidetyssä työvaliokunnan kokouksessa tehdyt päätökset

Yhteispuheenjohtaja kertoi työvaliokunnan 12. kesäkuuta 2016 pidetyn kokouksen tuloksista.

Seuraavista asioista tehtiin päätökset:

a) Tiedonhankintamatka Lampedusaan järjestettäisiin 13.–15. heinäkuuta 2016.

b) Gaboniin ja Sambiaan lähetettäisiin vaalitarkkailijavaltuuskunnat elokuussa 2016, mikä edellytti näiden kahden maan toimivaltaisten viranomaisten lähettämää kutsua edustajakokoukselle.

c) Syyskuun 21.–23 päivänä pidettävän 13. alueellisen kokouksen ja 19.–21. joulukuuta 2016 Keski-Afrikassa pidettävän 32. istunnon pitopaikat ilmoitettaisiin ennen 15. heinäkuuta 2016.

4. Kansainvälisestä yhteistyöstä ja kehitysasioista vastaavan komission jäsenen Neven Mimican julkilausuma

Kansainvälisestä yhteistyöstä ja kehitysasioista vastaava komission jäsen Mimica keskittyi julkilausumassaan vuonna 2020 päättyvän Cotonoun sopimuksen tulevaisuuteen. Komission jäsen pani merkille sopimuksen ainutlaatuisuuden ja korosti tarvetta mukauttaa sitä muuttuvaan ympäristöön ja ilmastonmuutoksen ja muuttoliikkeen kaltaisiin uusiin globaaleihin haasteisiin. Komission jäsen esitteli julkisen kuulemisen tulokset ja kertoi myös, että EU tarkistaisi pian kehityspolitiikkaa koskevaa eurooppalaista konsensusta, jotta kestävän kehityksen tavoitteet ja COP 21 -konferenssin tulokset voitaisiin sisällyttää kehityspolitiikkaan täysin.

5. Keskustelu kansainvälisestä yhteistyöstä ja kehitysasioista vastaavan komission jäsenen Neven Mimican kanssa – catch-the-eye-menettely

Puheenvuorot: Jean-Luc Schaffhauser, Purmanund Jhugroo (Mauritius), Norbert Neuser, Michèle Rivasi, Agathon Rwasa (Burundi), Joyce Laboso Abonyo (Kenia), Adjedoue Weidou (Tšad), Abdoulaye Toure (Norsunluurannikko), Babiker Mohamed Toum (Sudan) ja Michael Gahler.

Keskustelussa keskityttiin AKT–EU-kumppanuuden tulevaisuuteen ja talouskumppanuussopimuksiin. Jäsenet nostivat esiin myös kysymyksiä, jotka liittyivät turvallisuuden ja kehityksen väliseen yhteyteen, avun ehdollisuuteen, ihmiskauppaan, Brexitin mahdolliseen vaikutukseen EKR:n rahoitukseen sekä elintarviketurvallisuutta ja ravitsemusta käsittelevää uutta yhteenliittymää. Toistettiin tarve yhdistää kehitysohjelmat ja humanitaarinen apu toisiinsa entistä paremmin.

Komission jäsen Mimica vastasi jäsenten esittämiin kysymyksiin catch-the-eye-menettelyssä noudatetun järjestyksen mukaisesti.

6. Komission kyselytunti

Komissiolle esitettiin yhteensä 22 kysymystä.

Komissio oli jo aiemmin vastannut kysymyksiin kirjallisesti. Komission jäsen Mimica vastasi suullisesti lisäkysymyksiin, jotka liittyivät seuraaviin alkuperäisiin kysymyksiin:

Kysymys 3, Cécile Kashetu Kyenge, Afrikan pakolaisleireistä

Kysymys 5, Pedro Silva Pereira, talouskumppanuussopimuksesta eteläisen Afrikan kehitysyhteisön (SADC) kanssa

Kysymys 15, David Martin, jota edusti Maria Arena, poliittisesta vuoropuhelusta Burundin kanssa

Kysymys 16, Spès-Caritas Njebarikanuye (Burundi), jota edusti Agathon Rwasa, AKT–EU:n tulevaisuudesta

Kysymys 17, Marlene Mizzi, trooppisesta syklonista Winstonissa Fidžillä

Kysymys 22, Michèle Rivasi, Euroopan rahoituksesta terveysinfrastruktuureille ebolaepidemian jälkeen

Kysymyksen 2 esittäjällä ei ollut lisäkysymyksiä.

Kysymysten 1, 4, 6, 7, 8, 9, 10, 11, 12, 13, 14, 18, 19, 20 ja 21 esittäjät eivät olleet läsnä.

7. Toimet, jotka komissio on toteuttanut yhteisen parlamentaarisen edustajakokouksen 30. istunnossa hyväksyttyjen päätöslauselmien johdosta

Yhteisen parlamentaarisen edustajakokouksen Brysselissä joulukuussa 2015 hyväksymien päätöslauselmien johdosta toteutettuja komission ja Euroopan ulkosuhdehallinnon toimia koskeva asiakirja oli lisätty asiakirjoihin.

8. Epidemioiden ehkäisy ja hallinta

Keskustelu ilman päätöslauselmaa

WHO:n Namibian-edustaja tri Quazi Monirul Islam kertoi uusimmista tiedoista ja viimeaikaisesta kehityksestä liittyen neljän pääasiassa kehitysmaihin vaikuttavan tartuntataudin torjuntaan: ebolaviruksen aiheuttama sairaus, keltakuume, zikaviruksen aiheuttama sairaus ja malaria.

Puheenvuorot: Joachim Zeller, Cécile Kashetu Kyenge, Lucie Milebou Aubusson (Gabon), Arne Gericke, Pavel Telička, Tesfaye Daba Wakjira (Etiopia), Michèle Rivasi, Ibrahim Rassin Bundu (Sierra Leone), Gatoloaifaana Amataga Gidlow (Samoa), Piernicola Pedicini, Adjedoue Weidou (Tšad), Francesc Gambus, Amos Fish Mahlalela (Etelä-Afrikka), Maria Noichl, Purmanund Jhugroo (Mauritius) ja Domenico Rosa (komissio).

Jäsenet korostivat oikeuden terveyteen olevan perusoikeus, joka on taattava, ja totesivat, että sillä oli selvä syy-seuraussuhde kunnollisten elinolojen kanssa. Terveyskysymyksiä on käsiteltävä globaalisti ja kattavasti etenkin, koska virukset voivat levitä mantereiden poikki vain tunneissa. Terveyden ja varallisuuden välillä on selkeä yhteys, ja kehitysyhteistyön avulla on osaltaan mahdollistettava kehitysmaiden terveydenhuoltojärjestelmien vahvistaminen. Käsiteltiin myös politiikan johdonmukaisuutta ja entistä parempaa ministeriöiden välistä koordinointia, koska sosioekonomisten olosuhteiden (erityisesti vesi, sanitaatio, ravitsemus ja asuminen) paranemisella on selvä vaikutus terveyden paranemiseen. Tuotiin esiin myös antibioottiresistenssin yleistyminen, joka on johtamassa globaaliin hätätilaan.

Päätöspuheenvuoron käytti tri Quazi Monirul Islam.

9. Talouselämän osapuolten ja työmarkkinaosapuolten selonteko

Euroopan talous- ja sosiaalikomitean AKT-seurantakomitean puheenjohtajan Yves Somvillen alustus

Yves Somville, AKT:n seurantakomitean puheenjohtaja, Euroopan talous- ja sosiaalikomitea, esitteli komitean toimintakertomuksen keskittyen erityisesti Cotonoun sopimuksen jälkeisen prosessin käynnissä olevaan tarkasteluun.

Puheenvuorot: Domenico Rosa (komissio) ja Michael Gahler.

(Istunto päättyi klo 18.40)